SKRIFTLIG FORESPØRGSEL E-0701/01

af Eurig Wyn (Verts/ALE) til Kommissionen

(8. marts 2001)

Om: Beskæftigelse af døve

Er Kommissionen klar over, at arbejdsløsheden for døve er ca. dobbelt så høj som landsgennemsnittet? Det har vist sig, at det tager døve meget længere tid at finde beskæftigelse, og at dette ofte bliver endnu vanskeligere, når de opdager, at de udsættes for uretfærdig forskelsbehandling. De, der finder beskæftigelse, bliver konstant underbeskæftigede eller får lavere stillinger.

Det går ikke de døve bedre, når der er tale om sociale aktiviteter. De fleste vigtigere funktioner i vort samfund er baseret på lyd. Det talte ord, musik, radio, telefoni er centrale elementer i sociale liv. Døve berøves mulighederne for at få adgang til en lang række informationer, tjenester og muligheder.

Finder Kommissionen ikke også, at der bør gøres en mere aktiv indsats for at integrere de døve i samfundet?

Svar afgivet på Kommissionens vegne af Anna Diamantopoulou

(28. maj 2001)

Kommissionen er bekendt med den høje arbejdsløshed for døve. Den gør imidlertid en aktiv indsats for at forbedre døves situation.

Rådets direktiv 2000/78/EF af 27. november 2000 om generelle rammebestemmelser om ligebehandling med hensyn til beskæftigelse og erhverv(1) tilskynder til indgreb over for forskelsbehandling på grund af bl.a. invaliditet. Rådets afgørelse 2000/750/EF af 27. november 2000 om Fællesskabets handlingsprogram for bekæmpelse af forskelsbehandling (2001-2006)(3) indeholder en strategi til bekæmpelse af alle former for forskelsbehandling på grund af forskellige forhold, bl.a. invaliditet.

Handicappedes beskæftigelsessituation er genstand for særlig opmærksomhed i de årlige nationale beskæftigelseshandlingsplaner, som er en del af den europæiske beskæftigelsesstrategi.

Nogle af de problemer, som døve har med at få adgang til arbejdspladsen, kan afhjælpes ad teknologisk vej. Kommissionen har finansieret og finansierer stadig forskningsprojekter om adgang til den talte verden. Under IST-programmet (informationssamfundsteknologier) er Visicast et projekt om et system, hvor tale genkendes og automatisk oversættes til forskellige europæiske tegnsprog. Wisdom-projektet vedrører samspillet mellem tegnsprog og en ny generation af mobil telefoni.

Det nye EF-initiativprogram EQUAL 2000-2006(2) har en tematisk tilgang og fokuserer på flere forskellige former for forskelsbehandling samtidig. Døve tilskyndes til at undersøge mulighederne for at deltage i EQUAL.

I juni 2000 udarbejdede Rådet og Kommissionen eEurope-handlingsplanen Et informationssamfund for alle til Det Europæiske Råds møde i Feira den 19.-20. juni 2000. Et af de ti prioriterede områder i eEurope-initiativet er eDeltagelse for handicappede.

Tegnsprog indtager med rette en central placering i Det Europæiske Sprogår.

Kommissionen har foreslået at udnævne 2003 til Det Europæiske Handicapår. Derved skabes der mange muligheder for bevidsthedsfremmende aktioner og for at bekæmpe forskelsbehandling af handicappede, herunder naturligvis hørehæmmede, både på arbejdsmarkedet og i samfundet som helhed.

(1) EFT L 303 af 2.12.2000.

(2) Kommissionens meddelelse til medlemsstaterne om retningslinjer for EF-initiativet Equal vedrørende tværnationalt samarbejde til fremme af en ny praksis i bekæmpelsen af forskelsbehandling og uligheder af enhver art i forbindelse med arbejdsmarkedet EFT C 127 af 5.5.2000.

(3) EFT L 303 af 2.12.2000.